સાતમા દાયકાની મધ્યમાં ગુજરાતી સાહિત્ય ક્ષેત્રે ગુલાબદાસભાઈ અને ચુનીલાલ મડિયાની વચ્ચે ખટરાગ થયો છે, મનમેળ નથી, મન ઊંચા થયાં છે આવી બધી વાતો સહુ કોઈ જાણતા હતા. વાતમાં સચ્ચાઈ હતી પણ સચ્ચાઈ કરતા વિશેષ અફવા-રસ હતો. એકવાર ગુલાબદાસભાઈને મેં મોઢા મોઢ પૂછી લીધું – ‘શું આ વાત સાચી છે ?’ ગુલાબદાસભાઈએ તરત જ કહ્યું – ‘હા, એ વાતમાં તથ્ય જરૂર છે.’ પણ પછી ઉમેર્યું – ‘પણ તમે એક વાત નોંધી રાખજો, જે દિવસે ગુલાબદાસ બ્રોકર મરી ગયો છે એ વાત સાંભળતાવેંત જે થોડાક આપ્તજનોની આંખ આપોઆપ ભીની થઈ જશે એમાં આ મડિયો પણ એક હશે.’